Жозе-Мария дьо Ередия
На един триумфатор

Превод от френски: Пенчо Симов, 1978

chitanka.info

Кажи да украсят победната ти арка

с релефи на бойци, на варварски царе,

от тебе взети в плен; да отразят добре

над вражеския флот победата ти ярка.

Дали си внук на цар или пък на овчарка,

награди, титли, род — във мраморно каре

ще трябва всичко туй докрай да се сбере:

да пази вечността за твоя образ мярка…

А времето държи съдбовния си меч.

Надяваш ли се тъй да стигнеш надалеч?

Трофеят под трева изчезва във забрава;

сред мрамор раздробен на късове безброй —

единствена следа от прежната ти слава,

самнитският жетвар ще вдигне сърпа свой.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.